喜雨用前韵
作者：李之儀
朝代：宋

paragraphs: 凋瘵尪殘不勝煮，欲救鑊湯須是雨。
天公愛人甚赤子，忍將性命輕毛縷。
使君屹起石門城，歸路壺漿喧笑語。
定知此雨必隨來，何用與龍爭喜怒。
初疑點點洒醍醐，漸次濛濛縈瑞霧。
一滴入地須一尺，萬室焦枯如洗去。
我慙無力助精虔，獨致微誠祈佛祖。
深扃不得陪賀燕，坐跋歌姝參舞女。
近傳一斛出六斗，盞面浮蛆泛牛乳。
煩君說與猿臂翁，留得滂沱猛如注。
醉中寄我慶豐謠，想見今朝賓與主。